
Republika Hrvatska
          Trgovački sud u Zadru
    Zadar, Dr. Franje Tuđmana 35


U   I M E   R E P U B L I K E   H R V A T S K E 

R J E Š E N J E

Trgovački sud u Zadru, po sutkinji Ani Markač, na prijedlog sudske savjetnice Anamarije Kovačić Milković, povodom zahtjeva Financijske agencije, Regionalnog centra Split, Podružnice  Zadar, Zadar, Ivana Danila 4, OIB: 85821130368 od  13. kolovoza  2018. za provedbu skraćenoga stečajnog postupka nad dužnikom LUNA HOTEL d.o.o., Split, 114. brigade broj 12, OIB: 31558008249, 10. prosinca 2018.

r i j e š i o  j e

     I.   Odbija se prigovor dužnika o mjesnoj nenadležnosti Trgovačkog suda u Zadru za provođenje skraćenog stečajnog postupka nad dužnikom.

     II.  Obustavlja se skraćeni stečajni postupak nad dužnikom LUNA HOTEL d.o.o., Split, 114. brigade broj 12 , OIB: 31558008249.

     III.  Nakon pravomoćnosti ovog rješenja, ovaj sud će odgovarajućom primjenom općih odredbi stečajnoga postupka Stečajnog zakona donijeti rješenje o pokretanju prethodnoga postupka odnosno otvaranju stečajnoga postupka nad dužnikom. 
 

Obrazloženje

Postupajući po zahtjevu Financijske agencije od 13. kolovoza 2018. za provedbu skraćenoga stečajnog postupka nad uvodno označenim dužnikom, oglasom ovog suda od 4. rujna 2018. pozvane su osobe ovlaštene za zastupanje dužnika po zakonu u roku od 15 dana od dana objave oglasa, podnijeti sudu javnobilježnički ovjerovljen popis imovine i obveza na propisanom obrascu te su pozvani vjerovnici u roku od 45 dana predložiti otvaranje stečajnoga postupka, sve sukladno odredbama čl. 430. i 431. Stečajnog zakona (Narodne novine broj 104/17, dalje u tekstu: SZ). 
U propisanom roku vjerovnici KADUS d.o.o., Zagreb, Slavonska avenija 22, OIB: 24260602705, APRICOT d.o.o., Rijeka, Kampanja 21, OIB: 63108809701 i HRVATSKA POŠTANSKA BANKA d.d., Zagreb, Jurišićeva 4, OIB: 87939104217, dostavili su ovom sudu prijedloge za otvaranje stečajnoga postupka nad dužnikom uz odgovarajuće isprave kojima su učinili vjerojatnim postojanje svoje tražbine. 


           Podneskom od 9. studenog 2018. dužnik je predložio da se u ovom postupku Trgovački sud u Zadru oglasi nenadležnim i predmet ustupi mjesno nadležnom Trgovačkom sudu u Splitu jer da je sjedište dužnika u nadležnosti toga suda, a ne onog u Zadru.
U konkretnom slučaju u vrijeme podnošenja zahtjeva za provedbu skraćenog stečajnog postupka nad dužnikom, kao i u vrijeme podnošenja prijedloga vjerovnika za otvaranje stečajnog postupka nad dužnikom, dužnik je imao sjedište na području Trgovačkog suda u Zadru što ima za posljedicu da je ovaj sud bio stvarno i mjesno nadležan za vođenje skraćenog stečajnog postupka nad dužnikom u vrijeme podnošenja zahtjeva. 
Dužnik je u tijeku postupka, 24. listopada 2018.  promijenio sjedište i time promijenio okolnosti na kojima je utemeljena nadležnost Trgovačkog suda u Zadru.  Međutim, temeljem odredbe čl. 15. st. 3. Zakona o parničnom postupku (Narodne novine broj: 53/91, 91/92, 112/99, 117/03, 88/05, 84/08, 96/08, 123/08, 57/11, 148/11,  25/13 i 89/14, dalje u tekstu:  ZPP) u svezi s odredbom čl. 10. SZ-a došlo je do ustaljivanja nadležnosti Trgovačkog suda u Zadru. Svrha tog pravila je sprječavanje šikanoznog postupanja stranaka, koje bi namjernim promjenama relevantnih okolnosti u tijeku postupka mogle prouzrokovati odugovlačenje postupka zbog dužnosti ustupanja nadležnom sudu. Slijedom navedenog, odbijen je prigovor dužnika o mjesnoj nenadležnosti Trgovačkog suda u Zadru za provođenje skraćenog stečajnog postupka nad dužnikom i donesena je odluka kao u točki I. izreke ovog rješenja.
           Nadalje, razvidno je da u konkretnom slučaju nisu ispunjene pretpostavke iz čl. 431. SZ-a za istodobno otvaranje i zaključenje skraćenog stečajnog postupka nad dužnikom, zbog čega je temeljem odredbe čl. 433. SZ-a donesena odluka kao u točki II. i III. izreke ovog rješenja. 

U Zadru 10. prosinca 2018.

          
Za točnost otpravka-ovlaštena službenica					      Sutkinja   
Anita Basa 		                                                                                        Ana Markač, v.r.

	                                 
Uputa o pravnom lijeku
	Protiv ovog rješenja može se izjaviti žalba u roku od osam dana od obavljene dostave istog, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u tri istovjetna primjerka, a o istoj odlučuje Visoki trgovački sud Republike Hrvatske. 

            DNA:
                       -FINA, RC Split, Podružnica Zadar
                       -stečajnom dužniku
                       -svima putem e-oglasne ploče
                       -u spis

